Бог, сътворил и привел в битие всичко съществуващо чрез Своята безпределна сила, свързва, съчетава и ограничава всички умопостижими и чувствени неща, промислително ги съединява едно с друго и със Себе Си. И, бидейки Причина, Начало и Край, Той задържа около Себе Си неща, по природа разделени помежду си, като ги прави да се свързват с Него, като с Начало, по силата на една (неразривна) връзка. Тази (обща) връзка опразва и покрива всички частни и видими връзки. При това тя опразва и покрива не чрез разрушение или унищожение, или привежда в небитие, а вземайки връх над всичко сътворено, подобно на цялото спрямо съставните му части.